Xec pin iri na ne,
taraju ac caca na oro wari' co wara mama' nanain Jerusalém ma',
pain ca tomi' querec te wi xin xec nein Páscoa caca ma'.
Mija nana wari' ta.
Om ca paric camain' caca.
Taraju ac caca na pain ca wa' qui' nain Jerusalém Jeju ta caca oro xucucun wari' ma'.
Ton cut qui' ac cacain na tahot,
xuruxut cam' ac cocon na,
merem ac caca na:
In ac xun Iri' Jam ta.
Tomi' querec te xun co cwa' co mam' maqui' nain ca hwara' opa nucun Iri' Jam cwa' nana.
Tomi' querec te xun co cwa' co taramaxicon pe ho' napari' pain ca wari' nein Israel iri' cwa' na ca merem nucucun.
Wara mam' nanain wijimain burro co taxipa' ca ma'.
An mi' ac cocon pain na,
xao pe ac cain na.
Win ne ca xirao' pe xine pain capijacon Iri' Jam ma'.
Ca' na ca xirao' pe nein con:
Ta jin' hwe me ta oro wari' co to nanain Jerusalém ma'.
Taraju wet je e'!
Maqui' na Taramaxicon nuhu' ta.
Xao pe pe nain xonein wijimain burro.
Ac i ma' na ca xirao' pe xine pain capijacon Iri' Jam pane.
Pain ca wa' mao ac i ma' cain Jerusalém Jeju ma',
om ca taraju pa' hap urut pain ca taxipa' urut con ca'.
Mi' pin iri na ne,
e' mami' iri na ne,
in hwet pin iri non Cote ca pain pawin ne,
taraju pa' pin ac urut na pain oro carawa ca ara non Jeju pane.
Wara xirao' pe ne con pain capijacon Iri' Jam pane ira ac urut na.
Ara ara pi' pin ne con pane ira,
ac i ma' na pain ca aram aram taraju pa' pin nuxut.
Oro wari' ma',
co querec nonon Jeju pain ca hwet ca' rain manain pacun ta qui' con Lázaro pane,
pain ca to' e' mami' con pane,
tomi' hwet tomi' hwet tiquin' ac cocon pain na oro xucucun wari'.
Co taraju nana ma',
pain ca an hwet pe ac i ma' cain ca hwara' opa nucun ma',
ma' mija nana co xuruxut cam' nonon ma'.
Wa wa ac xucucun na oro fariseu ma'.
Om ca na capari' pain ca joc in pin xun Jeju cwa'.
Tomi' paxi' ururun oro wari' cwa'.
Ta ja' ja' hun me ta paxi' ururun.
Ane om tomi' tomi' na ac xuxun ne.
Noro jujun!
Ja' ja' ja' ja' pi' pin nonon ta na ca tomi' nucucun.